Hír-Közmű - a hírközlési szakma térinformatikai rendszere 
Nemestóthy Zoltán,
 
A Hír-Közmű létrehozásának szükségességét a 21. század kihívásai adják. Manapság az élet minden területét eléri a digitalizáció és gyakran az adatok téradatokkal történő kiegészítése, térinformatikai rendszerekben történő nyilvántartása, feldolgozása, elemzése, mely számos terület működését hatékonyabbá teszi. Ezek közé tartozik a hírközlés, illetve a hírközlő hálózatok, melyek a digitális ökoszisztéma alapját, annak vérkeringését képezik. Ezért is furcsa, hogy e hálózatok adatainak jelentős része jelenleg csak papír alapon létezik, nem áll rendelkezésre könnyen és gyorsan elemezhető (digitális) formában. A digitális világ adta lehetőségek éppen ezen a területen nincsenek kihasználva. 
Bár az elektronikus adatszolgáltatás eleinte jelentősebb terhet jelenthet a szolgáltatók számára, szeretnénk, ha az adatszolgáltatás szükségessége, jogszabályi kötelezettsége mögött mégis inkább a szolgáltatók saját érdeke dominálna. Erre akkor van esély, ha a szolgáltatók hasznosnak találják a Hír-Közmű rendszert. 
Meggyőződésem, hogy a kialakítandó Hír-Közmű nyilvántartásnak hiteles tájékozódási pontnak kell lennie a szakma, a lakosság, az egész társadalom számára. Segítenie kell a közigazgatás, az NMHH tevékenységeit, csökkentenie kell a szolgáltatók adatszolgáltatási terheit. Mindezek mellett ki kell elégítenie az EU részéről egyre növekvő adatszolgáltatási igényeket, illetve támogatnia kell a Kormány és az EU azon célkitűzését, hogy 2020-ra a közigazgatás minden eljárását elektronizálni kell. 
Előadásom során a fentiek alapján elképzelt Hír-Közmű rendszer létrehozásának állapotáról, lépéseiről, várható indulásáról adok tájékoztatást.